ऑपरेशन कम होने से दो विभागों में खींचतान, ओपीडी में डाक्टर बिठाया
अंबेडकर अस्पताल में जनरल सर्जरी व कैंसर सर्जरी विभाग के बीच मरीजों के ऑपरेशन को लेकर खींचतान तेज हो गई है। कैंसर के ऑपरेशन वाले मरीज को आंको सर्जरी विभाग भेजा जा रहा है। इस पर जनरल सर्जरी विभाग ने मेडिकल कॉलेज के डीन और अधीक्षक से शिकायत की है।
सर्जरी विभाग का कहना है कि वहां मरीज भेजे जाने से उनके विभाग में ऑपरेशन की संख्या कम हो गई है। इससे उनके विभाग की मान्यता ही खतरे में पड़ गई है। मेडिकल काउंसिल ऑफ इंडिया एमसीआई की ओर से उन्हें नाेटिस मिल चुकी है। सर्जरी नहीं बढ़ाई गई तो उनके विभाग की मान्यता ही समाप्त कर दी जाएगी। अपनी तरह का ऐसा पहला मामला हाेने से मेडिकल कॉलेज और अंबेडकर अस्पताल के डाक्टर भी हैरान हैं। शिकायत में यह भी कहा गया है कि सर्जरी विभाग ने अपने केस बढ़ाने के लिए ओपीडी में ही एक जूनियर डाक्टर की ड्यूटी लगा दी है। इसी के बाद विवाद बढ़ा है। सर्जरी विभाग का दावा है कि कैंसर सर्जरी विभाग खुलने के कारण जनरल सर्जरी विभाग की ओपीडी व वार्ड में मरीजों की संख्या कम हो गई है।
विवाद ऐसे पैदा हुआ
आंको सर्जन डॉ. आशुतोष गुप्ता की पोस्टिंग पहले जनरल सर्जरी विभाग में थी। दो साल पहले आंको सर्जरी विभाग अलग से बना है। तब से उनकी पोस्टिंग आंको सर्जरी विभाग में है। यह विभाग अलग है जबकि पहले कैंसर के मरीजों का ऑपरेशन सर्जरी विभाग में होता था। कैंसर विभाग से जुड़े डॉक्टरों का कहना है कि मरीज चाहता है कि कैंसर का ऑपरेशन आंको सर्जन करे।
जरूरी है, इसलिए ड्यूटी
कैंसर के मरीजों का इलाज जनरल सर्जन करते रहे हैं। एमसीआई आंको सर्जरी विभाग की गिनती नहीं करता। ऐसे में पीजी सीटों की मान्यता बचाए रखने के लिए ज्यादा मरीजों का इलाज व ऑपरेशन करने की जरूरत है। सर्जरी विभाग में ज्यादा मरीजों का इलाज हो, इसलिए टोकन काउंटर में जूडो की ड्यूटी लगाई जाती है। डॉ. क्षिप्रा शर्मा, एचओडी सर्जरी विभाग
hin_Deva hin_Deva hin_Deva hin_Deva hin_Deva hin_Deva hin_Deva